
1. FEJEZET

Ki Isten szolgája?






Nem kell lelkésznek vagy
misszionáriusnak lenned ahhoz, hogy Isten szolgájaként élj.
Köztudott, hogy a papok, próféták, evangélisták és lelkészek az Úr
szolgái. Nekik jutott az a kiváltság, hogy a leghatalmasabb Isten
szolgáinak nevezik őket. Micsoda áldás ez számukra, hogy teremtőjük
szolgálata jutott feladatul nekik! Jó hír azonban, hogy mások,
Jézus Krisztus evangéliumának nem felkent hirdetői szintén Isten
szolgái lehetnek.

Sőt, a Bibliában számos
történetet olvashatunk olyan emberekről, akik nem voltak ugyan
lelkészek, mégis Isten szolgáiként működtek. Isten a szolgáinak
hívta őket, és valóban azok is voltak. Volt köztük király,
politikus, üzletember, milliomos, gazda, és voltak köztük nem zsidó
származásúak is.

Mindenki számára nagy
jelentőséget hordozó tény, hogy a lelkészeken és evangélistákon
kívül is lehet valakit Isten szolgájának nevezni. Ez azt jelenti,
hogy te is lehetsz Isten szolgája! A bankár, a jogász, az orvos, a
politikus, a gyógyszerész, az adóhivatalnok egyformán lehet Isten
szolgája is.

Nem szükséges ehhez
főállású lelkipásztornak lenned. Bármilyen világi állás mellett is
szolgálhatod Istent. Fontos, hogy tudjunk azokról, akiket Isten az
Ő szolgáiként emleget.

A szolga egy másik ember
utasításainak engedelmeskedik. Más emberek érdekeit szolgálja. E
pillanattól fogva gondolj úgy magadra, hogy potenciálisan te is
Isten szolgája lehetsz. Egy üzletember is lehet Isten szolgája! Egy
tanár is lehet Isten szolgája! Egy diák is lehet Isten szolgája!
Bármi legyen is a foglalkozásod, a Mindenható Isten utasításainak
akkor is engedelmeskedhetsz. A legfontosabb munka, amelyet
életedben valaha is végezhetsz, az Isten szolgálata.

Nincs abban semmi meglepő,
hogy a papokat, lévitákat és prófétákat Isten szolgáinak nevezik.
Ábrahám, Izsák és Jákob nem pásztorok voltak, Isten az Ő szolgáinak
nevezte őket. Tudom, hogy te úgy gondolod, Ábrahám pásztor volt. De
Ábrahám nem volt pásztor. Isten szolgája volt. Azt is tudom, hogy
Mózest is pásztornak tartod. Mózes azonban az izraeli állam feje
volt. Isten Dávid királyról is mint szolgájáról szólt. Valójában
Mózes is, és Dávid is izraeli államfők voltak, és mint ilyenek,
David Ben Gurion, Simon Peresz, Jitzhak Rabin, Ehud Barak, Ariel
Saron és Benjamin Netanjahu elődei. Az államfő nem pásztor. De az
államfő is lehet Isten szolgája. Mózes és Dávid egyaránt Isten
kiemelkedő szolgái voltak. Akármi legyen is a foglalkozásod,
törekedj arra, hogy Isten szolgája is légy!

Jób kora egyik
legsikeresebb üzletembere volt. Mivel keletről jött, elképzelhető,
hogy kínai, koreai vagy japán származású volt. Jób rendkívül gazdag
volt, mégis Isten szolgájaként tartották számon. Isten még az
ördögnek is eldicsekedett Jóbbal. A mennyek szempontjából Jób Isten
szolgája volt. Manapság a gazdag üzletemberek szinte egyáltalán nem
szolgálják Istent. Ha vállalkozó vagy, te is lehetsz olyan, mint
Jób – Isten szolgája. Ezt a könyvet azért írom, hogy Te, az olvasó,
Isten szolgája légy. Isten kívánsága, hogy a szolgája légy. Azt
tanácsolom, légy Isten szolgája. Sok előnnyel jár, ha Isten
szolgája leszel. Ez a könyv ezekről az előnyökről szól. Határozz
úgy, hogy Isten szolgája leszel! Dönts úgy, hogy téged is Isten
egyik szolgájának tartsanak! Dönts úgy, hogy a mennyben is Isten
szolgájaként tartsanak számon és tiszteljenek! Vegyük most sorra
azokat a csodálatos embereket, akiket a Biblia Isten szolgáinak
nevez!

1. A papok és a léviták
Isten szolgái voltak.

Nézd, itt vannak a papok és
a léviták csapatai AZ ISTEN HÁZA MINDEN SZOLGÁLATÁRA. VELED VANNAK
minden munkára készen, mindenféle szolgálathoz értve; és a vezetők,
meg az egész nép mindenben rendelkezésedre áll.

1Krónika 28:21

2. A próféták Isten szolgái
voltak.

Irtsd ki uradnak, Ahábnak a
háza népét! Így állok bosszút Jezábelen SZOLGÁIMNAK, A PRÓFÉTÁKNAK
a véréért és az ÚR minden szolgájának a véréért.

2Királyok 9:7

De az én igéim és
rendelkezéseim, amelyeket megparancsoltam SZOLGÁIM, A PRÓFÉTÁK
által, utolérték elődeiteket! Azután megtértek, és ezt mondták: Úgy
bánt velünk a Seregek URa, ahogyan útjaink és tetteink miatt jónak
látta.

Zakariás 1:6

3. A legnagyobb
üzletemberek, Ábrahám, Izsák és Jákob Isten szolgái
voltak.

Emlékezz SZOLGÁIDRA,
ÁBRAHÁMRA, IZSÁKRA ÉS IZRÁELRE, akiknek önmagadra esküdtél, és ezt
ígérted: Úgy megsokasítom utódaitokat, amennyi az égen a csillag,
és örökké birtokukban lesz az az egész föld, amelyről azt mondtam,
hogy utódaitoknak adom.

2Mózes 32:13

4. Jákob a multimilliomos
Isten szolgája volt.

De te, szolgám, IZRÁEL,
JÁKÓB, AKIT KIVÁLASZTOTTAM, barátomnak, Ábrahámnak utóda! A föld
végén ragadtalak meg, annak széléről hívtalak el. Ezt mondtam
neked: Szolgám vagy! Kiválasztottalak, nem vetlek meg!

Ézsaiás 41:8-9

5. Mózes, az államfő Isten
szolgája volt.

Csak légy igen bátor és
erős, őrizd meg, és tartsd meg azt a törvényt, amelyet MÓZES, AZ ÉN
SZOLGÁM parancsolt neked. Ne térj el tőle se jobbra, se balra, hogy
boldogulj mindenütt, amerre csak jársz.

Józsué 1:7

6. Dávid király Isten
szolgája volt.

Amikor A KIRÁLY már a
palotájában lakott, és az ÚR mindenfelől nyugalmat adott neki
ellenségeitől, ezt mondta a király Nátán prófétának: Nézd, én
cédruspalotában lakom, az Isten ládája pedig sátorlapok között
lakik. Nátán ezt mondta a királynak: Tedd meg mindazt, ami
szándékodban van, mert veled van az ÚR! De még azon az éjszakán az
történt, hogy így szólt az ÚR igéje Nátánhoz: MENJ, ÉS MONDD MEG
SZOLGÁMNAK, DÁVIDNAK, hogy ezt mondja az ÚR: Te házat akarsz nekem
építeni, hogy abban lakjam?

2Sámuel 7:1-5

Most azért, URam, IZRÁEL
ISTENE, TARTSD MEG, AMIT SZOLGÁDNAK, DÁVIDNAK, az én apámnak
ígértél, amikor ezt mondtad: Nem vesznek ki színem elől utódaid,
akik Izráel trónján ülnek, de csak akkor, ha fiaid ügyelnek
útjukra, és előttem járnak, ahogyan előttem jártál te is. Most
azért Izráel Istene, váljék valóra ígéreted, amit szolgádnak,
Dávidnak, az én apámnak tettél!

1Királyok
8:25-26

7. Zerubbábel, Júda világi
kormányzója és a száműzöttek vezére Isten szolgája volt.

Így szól a Seregek URa:
Azon a napon a kezembe veszlek téged, ZERUBBÁBEL, Sealtiél fia, Én
Szolgám – így szól az ÚR –, és olyanná teszlek, mint egy
pecsétgyűrű, mert téged választottalak ki! – így szól a Seregek
URa.

Haggeus 2:23

8. Egy egész nemzet Isten
szolgája volt. Minden hébert Isten szolgájaként tartottak számon,
és Isten akarata volt, hogy más úrnak ne szolgáljanak.

Ha atyádfia elszegényedik
melletted, és eladja magát neked, ne végeztess vele
rabszolgamunkát. Napszámosként vagy zsellérként legyen nálad, az
örömünnep évéig szolgáljon nálad. Azután távozzék el tőled
gyermekeivel együtt, és térjen vissza nemzetségéhez. Ősei
örökségébe térjen vissza. MERT AZ ÉN SZOLGÁIM ŐK, AKIKET
EGYIPTOMBÓL HOZTAM KI, ne adják hát el őket rabszolgák módjára. Ne
uralkodj az ilyenen kegyetlenül, légy istenfélő!

3Mózes 25:39-43

Mint évszámra elszegődött
napszámos legyen nála. Ne uralkodjék rajta kegyetlenül a szemed
láttára. Ha pedig ilyen módon nem volt visszaváltható, az örömünnep
évében váljék szabaddá gyermekeivel együtt. Mert az én szolgáim
IZRÁEL FIAI, AZ ÉN SZOLGÁIM ők, akiket Egyiptomból hoztam ki. Én,
az ÚR, vagyok a ti Istenetek!

3Mózes 25:53-55

9. A keleti országból
származó hatalmas üzletember, Jób Isten szolgája volt.

Élt Úc földjén egy Jób nevű
ember, aki feddhetetlen és becsületes ember volt, félte az Istent,
és kerülte a rosszat. Hét fia és három leánya született neki.
Hétezer juh, háromezer teve, ötszáz pár ökör és ötszáz szamár volt
a jószága, és igen sok szolgája volt. Ez az ember tekintélyesebb
volt minden keleti embernél. Fiai lakomát szoktak tartani odahaza,
mindegyik a maga napján. Ilyenkor üzentek három nőtestvérüknek, és
őket is meghívták, hogy velük együtt egyenek és igyanak. Amikor
azonban a lakoma napjai sorra lejártak, értük küldött Jób, és
megszentelte őket úgy, hogy korán reggel fölkelt, és annyi
égőáldozatot mutatott be, ahányan voltak. Mert azt gondolta Jób:
Hátha vétkeztek a fiaim, és káromolták Istent szívükben. Így
szokott tenni Jób minden alkalommal. Történt egy napon, hogy az
istenfiak megjelentek, és megálltak az ÚR előtt. Velük együtt
megjelent a Sátán is. Az ÚR megkérdezte a Sátánt: Honnan jössz? A
Sátán ezt felelte az ÚRnak: A földön barangoltam, ott
jártam-keltem. Erre EZT MONDTA AZ ÚR A SÁTÁNNAK: ÉSZREVETTED-E
SZOLGÁMAT, JÓBOT? Nincs hozzá fogható a földön: feddhetetlen és
becsületes ember, féli az Istent, és kerüli a rosszat.

